थका-थका महसूस करते हैं? नींद का प्रबंधन समाधान है
सुबह 6 बजे अलार्म बजता है और हड़बड़ी शुरू होती है, बच्चों वाले एकल परिवारों में तो कम से कम ऐसा है, जहां माता-पिता दोनों कामकाजी हैं। N. Raghuraman's Column - Feeling tired? sleep management is the solution
सुबह 6 बजे अलार्म बजता है और हड़बड़ी शुरू होती है, बच्चों वाले एकल परिवारों में तो कम से कम ऐसा है, जहां माता-पिता दोनों कामकाजी हैं। हड़बड़ाहट इस पर निर्भर है कि कॉलोनी में स्कूल बस कितने बजे आती है। अगर 6.45 पर आती है, तो हड़बड़ी ज्यादा होगी और 7.15 पर आती है, तो थोड़ी कम। पिता बच्चों को उठाते और तैयार कराते हैं , जबकि बेटी की कंघी सबसे आखिर में मां करती हैं।
इस बीच मां बच्चों के लिए लंच और पति के लिए चाय-कॉफी बनाने में व्यस्त होती हैं। ज्यों ही बच्चे स्कूल जाते हैं, दोनों अलग-अलग बाथरूम भागकर अपने-अपने ऑफिस के लिए तैयार होते हैं। और सुबह 8 बजे एक-दूसरे को बाय बोलते हुए थके दिखते हैं। कभी-कभी उन्हें तेज सिरदर्द होता है या कभी-कभी याददाश्त धुंधली सी पड़ जाती है और सुबह की मीटिंग में काम पर ध्यान लगाने में मुश्किल आती है।
क्या आपने ऐसा महसूस किया है? चिड़ड़िचाते हैं? कुछ को ये सामान्य लगेगा, पर यह बिखरी नींंद के कारण हो सकता है- जिसमें रात में बार-बार उठते हैं, फिर सोने में दिक्कत होती है क्योंकि दिमाग में अगली सुबह का तनाव चलता रहता है। ऐसे अनुभव डिलेड स्लीप फेज़ सिंड्रोम (डीएसपीएस) के कारण भी हो सकते हैं।
सर्काडियन रिद्म में गड़बड़ी से नींद में खलल की ये एक और समस्या है। ये शरीर की अंदरुनी घड़ी से जुड़ा मामला है। डीएसपीएस से ग्रसित लोगों को तब नींद नहीं आती, जब बाकी दुनिया सोने जाती है। उनकी नींद दो घंटे बाद लगती है, भले वे बहुत थके हों। देर से सोकर वे बाद में जागते हैं, इससे बच्चों के स्कूल और उनके रोजमर्रा के काम पर असर पड़ता है।
नए जमाने के एक्जीक्यूटिव्स दिन के कुछ और काम निपटाने के लिए नींद से समझौता करते हैं। पर जब वे माता-पिता बनते हैं और जीवन बच्चों के आसपास घूमने लगता है, तब धीरे-धीरे समझ आता है कि सेहत के मामले में ये आदत लंबे समय तक नहीं चल सकती। अगर आपके इलाके के स्कूल खुल चुके हैं या खुलने वाले हैं, तो इसका एहसास हो रहा होगा, डर भी होगा। ऐसा नहीं है कि सिर्फ स्कूल जाने वाले बच्चों के माता-पिता और बड़ी उम्र के लोग परेशान हैं, मिडिल एज और बड़ी उम्र के पांच हजार लोगों के स्लीपिंग पैटर्न का अध्ययन करने के बाद जारी नई स्टडी में कहा गया कि 25 से 40 साल से कम उम्र के लोग भी नींद नहीं आने से परेशान हैं।
एजवेल फाउंडेशन ने स्लीप पैटर्न में खलल डालने वाले कारक जानने के लिए ‘स्लीप डिसऑर्डर्स- इमरजिंग हेल्थ इशूज़ इन ओल्ड एज’ सर्वे मई में देश के 20 राज्यों व केंद्रशासित प्रदेशों में किया। दिलचस्प रूप से नए कारण सामने आए, इनमें घर के बुजुर्ग सदस्यों से कम बातचीत (72%), घर में युवाओं व बुजुर्गों के बीच ईगो के मसले (69%), घर के युवाओं द्वारा अपमान-बुरा व्यवहार (62%) थे। सामाजिक रूप से कम मेल-मिलाप के कारण अकेला महसूस करने वाले लोगों में ज्यादा चिंता व तनाव हो सकता है, इससे आगे नींद की गुणवत्ता पर असर पड़ता है।
पल्मोनोलॉजी व स्लीप मेडिसिन के डॉक्टर्स सलाह देते हैं कि सोने के लिए बिस्तर पर जाएं तो ईमेल के जवाब देने या वाट्सएप चलाने से बचें। भले दिन कितना भी व्यस्त रहा हो, वे आमतौर पर तय घंटों की नींद की सलाह देते हैं। ये तभी मुमकिन हो सकता है, जब घर में दाखिल होते ही अच्छा महसूस हो और परिजनों से अच्छे संबंध हों।
फंडा यह है कि अगर हमें पता है कि बर्नआउट से निपटने के लिए छह घंटे की गुणवत्तापूर्ण नींद ही उपाय है, तो हम सबको इस दिशा में काम करना चाहिए, ताकि दिमाग में तनाव पैदा करने वाले इस मुद्दे से सबसे पहले निपटा जाए।